Diari Oficial de la Generalitat Valenciana


Sumari del DOGV 4499, del 14-05-2003 (2003/5102)

ORDE de 22 d'abril de 2003, de la Conselleria de Justícia i Administracions Públiques, per la qual es convoquen ajudes per al suport de les activitats del voluntariat de protecció civil.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4499

Data del DOGV
:   14-05-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/5102


Data del document
:   22-04-2003

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * suport econòmic
    * ajuda pública
    * protecció civil
    * voluntariat social
    * administració local
    * associació

ORDE de 22 d'abril de 2003, de la Conselleria de Justícia i Administracions Públiques, per la qual es convoquen ajudes per al suport de les activitats del voluntariat de protecció civil. [2003/X5102]
  
Els ciutadans atorguen cada vegada més una importància creixent en la seua autoprotecció davant dels riscs que amenacen el seu entorn sociolaboral, i també l'augment de la col·laboració ciutadana, solidària, altruista i voluntària, amb els servicis relacionats amb la protecció civil, en emergències extraordinàries, han donat lloc a una important demanda social per participar en activitats del voluntariat de protecció civil, a través d'agrupacions permanents, principalment d'orde local.
  
Coneixedora de les iniciatives posades en pràctica des de diversos ajuntaments i col·lectius en favor d'un voluntariat que col·labore i participe amb les Administracions Públiques en les tasques relacionades amb la protecció civil, la Conselleria d'Administració Pública va iniciar durant l'any 1994 una campanya per a promocionar i fomentar la creació d'agrupacions de voluntaris amb esta finalitat i de recolzament de les ja existents.
  
En conseqüència, a proposta de la Direcció General d'Interior,
  
ORDENE
  
Article 1
  
L'objecte de la present orde és fomentar la vinculació voluntària i desinteressada dels ciutadans a la protecció civil, a través d'organitzacions orientades a la prevenció de riscs i a l'actuació en cas d'emergències extraordinàries.
  
Article 2
  
Podran sol·licitar les ajudes aquells ajuntaments de la Comunitat Valenciana que disposen d'agrupacions locals de voluntaris de protecció civil, les associacions o entitats amb què la Conselleria de Justícia i Administracions Públiques tinga subscrits acords de col·laboració en matèria de protecció civil, i també les associacions que justifiquen labors habituals de col·laboració en matèria de protecció civil amb els ajuntaments on radiquen.
  
Article 3
  
Les ajudes tindran la naturalesa jurídica de subvencions, regulades en l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei de la Hisenda Pública de la Generalitat Valenciana, i aniran destinades al finançament total o parcial de la subscripció de pòlisses d'assegurances que cobrisquen la totalitat dels components del grup, respecte de l'assistència sanitària i indemnitzacions per mort i invalidesa, davant de les eventualitats produïdes en l'exercici de les seues tasques com a voluntaris.
  
Ja que les pòlisses són subscrites per períodes anuals no naturals, es podran subvencionar pòlisses el període de cobertura de les quals estiga comprés entre els anys 2002 i 2003, sempre que no hagueren sigut objecte de subvenció per l'Orde de 8 de febrer de 2002, de la Conselleria de Justícia i Administracions Públiques (DOGV núm. 4.220 de 3 d'abril de 2002).
  
Article 4
  
Les ajudes per a activitats del voluntariat de protecció civil seran finançades a càrrec de la línia de subvenció T 1436000 «Assegurances de Voluntaris de Protecció Civil» del programa pressupostari 47.17.749.25 «Protecció Civil i Extinció d'Incendis», amb un import global màxim destinat de 37.000,00 euros.
  
El valor màxim de cada ajuda no podrà superar la quantia de 980,00 euros.
  
Article 5
  
L'import de les subvencions regulades en la present orde mai no podrà ser d'una quantia que supere el cost de l'activitat subvencionada.
  
En el cas que el total de les quantitats sol·licitades siga superior a l'import global màxim destinat, l'import de les ajudes a concedir a cada sol·licitant, es podrà determinar per prorrateig segons els criteris que establisca la comissió de valoració (prevista en l'art. 7. ap.2).
  
Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres conselleries, administracions o ens públics o privats, podrà produir la modificació de la resolució de concessió.
  
Article 6
  
Els criteris de valoració que es tindran en compte per a atorgar les ajudes seran els següents:
  
a) Els riscs a què estiga sotmés el municipi.
  
b) El grau de cobertura dels servicis d'emergències que incidixen en el municipi.
  
c) El grau d'aïllament geogràfic.
  
d) La memòria d'activitats de l'últim any.
  
Article 7. Procediment
  
1. Iniciació
  
Les sol·licituds d'ajudes hauran de presentar-se en el Registre General de la Conselleria de Justícia i Administracions Públiques (C/ Historiador Chabàs núm. 2, 46501 València) o en els registres de les delegacions territorials del Govern Valencià a Alacant i Castelló, i també en la forma prevista en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A les sol·licituds s'haurà d'acompanyar la documentació següent:
  
a) Còpia de l'acord del Ple de l'Ajuntament en què es va acordar constituir l'Agrupació Local de Voluntaris de Protecció Civil (els sol·licitants que en anteriors convocatòries hagueren presentat el citat document no estan obligats a fer-ho de nou).
  
b) Relació actualitzada de voluntaris, majors d'edat, amb els seus corresponents números de DNI.
  
c) Fotocòpia compulsada de la pòlissa d'assegurances de l'Agrupació, amb la seua cobertura i data de venciment.
  
En la pòlissa haurà d'identificar-se inequívocament el col·lectiu assegurat i, si no n'hi ha, s'haurà d'aportar el certificat de l'entitat asseguradora que acredite que el col·lectiu assegurat està format pels membres de l'Agrupació de Voluntaris corresponent.
  
d) Fotocòpia compulsada del rebut de la prima de la pòlissa vigent en la data d'1 de gener de 2003.
  
En el cas que la pòlissa subscrita per l'Ajuntament cobrisca altres col·lectius a més de l'Agrupació o que tinga una cobertura superior, a la de l'objecte de la present convocatòria, haurà d'aportar-se certificat de l'entitat asseguradora que acredite l'import corresponent a l'Agrupació i la cobertura objecte de la present convocatòria.
  
e) Memòria d'Activitats de l'últim any.
  
f) Certificat de la Tresoreria General de la Seguretat social acreditatiu d'estar al corrent de les seues obligacions davant la Seguretat Social.
  
g) Certificat de l'Agència Tributària acreditatiu de trobar-se al corrent de les seues obligacions tributàries.
  
h) Fitxa de manteniment de tercers, ajustada al model de l'annex I, degudament complimentada.
  
A les sol·licituds presentades pels ajuntaments no caldrà acompanyar els documents referenciats en els apartats f) i g).
  
Les associacions o entitats amb les quals la Conselleria de Justícia i Administracions Públiques tinga subscrits acords de col·laboració en matèria de Protecció Civil hauran d'acompanyar a la sol·licitud la documentació relacionada en els apartats b), c), d), e) f) i g).
  
Les associacions que no tinguen subscrits acords de col·laboració en matèria de Protecció Civil amb la Conselleria de Justícia i Administracions Públiques hauran d'acompanyar a la sol·licitud la documentació relacionada en els apartats, b), c), d), e), f), g) i h):
  
i) Certificat de l'Ajuntament on radiquen que acredite la seua col·laboració en dites labors.
  
j) Certificat del Registre on figure inscrita.
  
El termini de presentació de sol·licituds serà de 30 dies naturals comptats des del sendemà de la publicació de l'orde en el Diari Oficial de la Generalitat Valenciana.
  
A fi de facilitar la remissió de la documentació presentada, s'aconsella fer ús
  
de la sol·licitud normalitzada que figura en l'annex II de l'orde.
  
2. Tramitació
  
La valoració i selecció d'instàncies s'efectuarà per una comissió integrada per:
  
- El cap del Servici de Planificació de l'Àrea del Servici d'Emergències de la Direcció General d'Interior.
  
- Un representant de la Secretaria General de la Conselleria de Justícia i Administracions Públiques.
  
- Dos representants de l'Àrea del Servici d'Emergències de la Direcció General d'Interior.
  
Si la sol·licitud no reunira els requisits necessaris o faltara algun dels documents exigits, es requerirà per escrit a l'interessat perquè en el termini de 10 dies esmene la falta o acompanye els documents preceptius, amb l'advertiment que, en cas de no fer-ho, es tindrà per desistit de la seua petició, prèvia resolució del conseller de Justícia i Administracions Públiques.
  
La comissió de valoració elevarà la seua proposta al conseller de Justícia i Administracions Públiques, que resoldrà les ajudes sol·licitades en el termini màxim de 3 mesos des de l'acabament del termini de presentació de les sol·licituds, i s'entendrà per desestimada aquella en què no recaiga resolució en el citat termini, sense perjuí de l'obligació que té l'administració de resoldre expressament totes les sol·licituds que se li formulen.
  
3. Resolució
  
Contra les resolucions del conseller de Justícia i Administracions Públiques es podrà interposar, potestativament recurs de reposició, en el termini d'un mes comptat des del sendemà de la notificació, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des del sendemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
Article 8
  
Els beneficiaris de les ajudes estaran obligats a:
  
a) Realitzar l'activitat que fonamenta la concessió de la subvenció.
  
b) El sotmetiment a les actuacions de control financer que corresponga a la Intervenció General, en relació amb les subvencions concedides.
  
c) Comunicar a l'entitat que concedix la subvenció l'obtenció de subvencions o ajudes per a la mateixa finalitat, procedent de qualssevol administracions o ens públics.
  
d) Acceptar les normes fixades en esta convocatòria, així com aquelles que la Direcció General d'Interior establisca per al seu desenrotllament i seguiment.
  
e) Mantindre actualitzat, amb la companyia d'assegurances, el llistat de voluntaris coberts per la pòlissa d'accidents.
  
DISPOSICIONS FINALS
  
Primera
  
La present entrarà en vigor al sendemà de la publicació en el Diari Oficial de la Generalitat Valenciana.
  
Segona
  
Contra la present orde que posa fi a la via administrativa es podrà interposar, potestativament recurs de reposició davant el mateix òrgan que l'ha dictada, en el termini d'un mes comptat des del sendemà al de la publicació, o bé, recurs contenciós administratiu davant la Sala de la Contenciosa Administratiu del Tribunal Superior de Justícia de la Comunitat Valenciana, en el termini de dos mesos comptats des del sendemà de la publicació.
  
Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 22 d'abril de 2003
  
El conseller de Justícia i Administracions Públiques,